Sirajuddin Abbas

Kèyaè Hajji Sirojuddin Abbas Datok Bandaharo (20 Mèi 1905 - 5 Agustus 1980) panèka olama', politisi, bân mentri Inḍonèsia.

Sirojuddin èkennal mènangka olama' Syafi'iyah bân tokoh otama Perti. Sirojuddin jhughân toman èserraè amanat mènangka Mentri Kesejahteraan Umum ḍâlem Kabinet Ali Sastroamidjojo I kalabân masa bhâktè ḍâri tangghâl 30 Juli 1953 kantos 12 Agustus 1955. Sirojuddin aghântè Sudibjo sè toron ḍâri pangkatta.

Mènangka olama', Sirohuddin sanget koko ḍâlem ajâgâ bân mateptep mazhab Ahlussunnah wal Jamaah khusussâ mazhab Syafi'i ḍâlem bidang èlmo fikih.

 Kaoḍi'ân 
Sirojuddin panèka potra sarèyang ḍâri Syekh Hajji Abbas Qadli otabâ Syekh Abbas bin Abdi Wahab bin Abdul Hakim Ladang Lawas bân Ramalat binti Jai Bengkawas. Sirojuddin anḍi' tello' alè panèka Saidah, Rasuna, bân Syamsiyah Abbas.

 Pamolangan 
Sirojuddin Abbas, molaè pamolanganna ḍâri orèng towana dhibi', ḍâlem buku sè ètolès dhibi' jhâ' è taon 1910 - 1913 M Sirojuddin molaè ajhâr maca Al-Qur'an ḍâ' èbhuna, sè è terrossaghi ajhâr kètab sè abhâsa Arab kalabân ramana, Syekh Hajji Abbas è Ladang Lawas. Salaèn ghânèka, ètotoraghi jhâ' è antara taon ghânèka, Sirojuddin jhughân toman ajhâr è pesantrèn-pesantrènSyekh Hajji Husein Pakan Senayan, Tuanku Imran Limbukan Pajakumbuh, Sumatra Bârâ', namong sè ghânèka ta' abit.

È taon 1920 M kantos 1923 M, Sirojuddin ajhâr ḍâlem pesantrèn Syekh Hajji Abdul Malik, Gobah Ladang Lawas, Bukit Tinggi.

 Arantau 
Ghi' ta' marè kalabân èlmo sè èkaollè ḍâri olama'-olama' sè bâḍâ è Minangkabau, Sirojuddin jhughân nyarè èlmo kalabân mangkat arantau ka Kotta Mekka, èmolaè taon 1927 M kantos 1933 M.

Sa'abiddhâ 6 taon, Sirojuddin ajhâr è Mekka, jhughân ongghâ hajji sabbhân taon (7 kalè) è kasempadhân bâkto ajhârrâ. È taon 1930, Sirojuddin èyangka' dhâddhi staf sekretaris è konsulat Bâlândhâ è Mekka.

 Sombher